Έχουμε την μεγάλη χαρά να σας προσκαλέσουμε σε μια καινούρια και πολλά υποσχόμενη ομάδα, αυτή του ψυχοδράματος!

Αρχικά θα γίνουν 3 συναντήσεις (με πιθανές ημερομηνίες  9 & 23 Μαΐου και 6 Ιουνίου) στην έδρα του Συλλόγου με σκοπό να γνωριστούμε και να πάρουμε μια γεύση του τρόπου με τον οποίο δουλεύουμε στο ψυχόδραμα. Οι συναντήσεις θα γίνονται Δευτέρα 6-8μμ και μπορείτε να δηλώσετε συμμετοχή στη γραμματεία (210 8847268) εως και την Τετάρτη 20 Απριλίου. Για τα μέλη της ΕΛ.Ε.ΑΝ.Α. η συμμετοχή θα είναι χωρίς αντίτιμο.

Λεπτομέρειες για το ψυχόδραμα και τις συντονίστριες μπορείτε να δείτε παρακάτω:

***Ομάδα Ψυχοδράματος***

**Τι είναι το Ψυχόδραμα;**

Το ψυχόδραμα είναι ένας τρόπος ανάπτυξης της προσωπικότητας και αντιμετώπισης της ζωής, όπου ο αυθορμητισμός και η δημιουργικότητα κυριαρχούν. Η μέθοδος αυτή συνδυάζει την έκφραση των συναισθημάτων με τη δράση του σώματος και διευρύνει τους ρόλους που ο καθένας μας καλείται να «παίξει» στην καθημερινότητά του, με στόχο την βελτίωση της ζωής μας καθώς και των σημαντικών ανθρώπων γύρω μας.

**Ομάδα Ψυχοδράματος**

Σε μία ψυχοδραματική ομάδα τα μέλη διέπονται από ένα αίσθημα ασφάλειας, συνεργασίας και αλληλεγγύης. Αρχικά άγνωστα μεταξύ τους, σιγά – σιγά γνωρίζονται, δένονται και μοιράζονται θέματα που απασχολούν την καθημερινότητά τους. Ο «πρωταγωνιστής», όπως ονομάζεται το μέλος της ομάδας που εκδραματίζει επί σκηνής προσωπικά του βιώματα, μπορεί να μπει στη θέση άλλων σημαντικών ανθρώπων της ζωής του, να ανακαλύψει καινούργιες πτυχές του εαυτού του και να αποκτήσει επίγνωση των θεμάτων που τον απασχολούν. Το ενδιαφέρον είναι πως οι απαντήσεις στους προβληματισμούς του δίνονται όχι παθητικά αλλά δοκιμάζοντας «επί σκηνής» νέους ρόλους που θέλει να αναπτύξει. Τα μέλη της ομάδας, συμμετέχουν ενεργά, καθώς μοιράζονται με τον «πρωταγωνιστή» σκέψεις και συναισθήματα που βίωσαν παρακολουθώντας τον.

**Ποιοι μπορούν να συμμετάσχουν**

Σε μία ομάδα ψυχοδράματος μπορούν να συμμετέχουν άτομα διαφόρων ηλικιών, πολιτισμών και κουλτούρας. Απευθύνεται σε όσους ενδιαφέρονται να αναπτύξουν τους ορίζοντες της αντίληψής τους και των συναισθημάτων τους, καθώς και σε όσους επιθυμούν να σχετιστούν αρμονικά με τον εαυτό τους και τους γύρω τους.

Καλύτερο φυσικά θα ήταν να δοκιμάσετε συμμετέχοντας σε μια ομάδα οι ίδιοι!!!!

**Βιογραφικά Συντονιστριών**

Η Μαριάννα Δραγασάκη γεννήθηκε το 1978 στην Αθήνα. Σπούδασε ψυχολογία στην Ελλάδα και στη συνέχεια παρακολούθησε και το 2004 ολοκλήρωσε με επιτυχία τις μεταπτυχιακές της σπουδές στον τομέα των εξαρτήσεων στο Λονδίνο (MSc in Clinical and Public Health Aspects of Addictions, King’s College University of London). Κατά τη διάρκεια της επαγγελματικής της σταδιοδρομίας έχει συνεργασθεί με διάφορους φορείς ψυχικής υγείας: Εταιρεία Ψυχοκοινωνικής Υγείας Παιδιού και Εφήβου - Ξενώνας Θέτις, Ψυχιατρικό Νοσοκομείο Αττικής Δαφνί – Μονάδα Οικογενειακής Θεραπείας, Ελληνικό Κέντρο Ψυχιατρικής και Περίθαλψης - Κέντρο Ημέρας «Ηλιοτρόπιο», Μονάδα Απεξάρτησης 18 Άνω (Ειδικό Πρόγραμμα για Εξαρτημένες Μητέρες και τα Παιδιά τους), Γιατροί του Κόσμου - Ομάδα Streetwork, ΟΚΑΝΑ - Ομάδα Streetwork και Παρεμβάσεις σε Κοινωνικά Ευπαθείς Ομάδες. Τα τελευταία 4 χρόνια συμμετέχει στην εκπαιδευτική ομάδα ψυχοδράματος στο Ψυχοδραματικό Κέντρο Ανάπτυξης της Προσωπικότητας (ΨΥΚΑΠ). Από τον Οκτώβριο του 2015 διοργανώνει και συντονίζει εργαστήρια ψυχοδράματος.

Η Μαρία Μπρανίδου γεννήθηκε το 1974 στην Αθήνα. Σπούδασε ψυχολογία στο Παρίσι (Πανεπιστήμιο Paris V – René Descartes), απ’ όπου απέκτησε το 2000 το Δίπλωμα Κλινικής Ψυχολογίας (Maîtrise de Psychologie Clinique). Κατά την διάρκεια των σπουδών της εκπόνησε διπλωματική εργασία με θέμα το θέατρο ως μέσο έκφρασης των παιδιών. Στην συνέχεια σπούδασε θέατρο στην Αθήνα. Το 2005 αποφοίτησε από την Ανωτέρα Δραματική Σχολή του Ωδείου Αθηνών. Έχει πάρει μέρος σε θεατρικές παραστάσεις και σε ταινίες μικρού μήκους. Από το 2008 ασχολείται με το θέατρο στην εκπαίδευση. Έχει εργαστεί ως εμψυχώτρια εργαστηρίου θεατρικού παιχνιδιού στην πρωτοβάθμια και στην δευτεροβάθμια εκπαίδευση. Το 2014-15 εργάστηκε στο Κέντρο Νέων Pedro Arrupe. Τα τελευταία 4 χρόνια συμμετέχει στην εκπαιδευτική ομάδα ψυχοδράματος στο Ψυχοδραματικό Κέντρο Ανάπτυξης της Προσωπικότητας (ΨΥΚΑΠ). Από τον Οκτώβριο του 2015 διοργανώνει και συντονίζει εργαστήρια ψυχοδράματος.